Waray-Waray News: Dire overkill an Martial Law ha Maguindanao
Manila (7 December) -- Dire "overkill" an pagkakadeklara han Martial Law ha Maguindanao, amo ine an pasabot ni Press Secretary Cerge Remonde, nga nagsering pa daw, kinahanglan an Martial law didto nga dapit agud mahikit-an hin kadagmitan an mga responsabli han Nov.23 nga panmataya han sinkwenta y-7 nga tawo lakip na an mga taga media.
Sering pa ni Remonde, klaro iton panuyo hit goberno nga an Martial Law in pagbaton la han iginkukuroo han mga pamilya han mga biktima nga arestaron an mga suspetsado, tagan proteksyon an mga testigos, bungkagon an mga private armies didto nga dapit, ipasigi an press freedom, ug poypoyon an rebellion.
Ngani, sering pa daw ni Remonde, waray rason nga paihaon pa an Martial Law ha Maguindanao kun an mga suspetsado in ubos na maarestar ngan napasakaan nah in keha.
Target daw han Malacanang nga magin saysenta diyas (60) la an Martial Law ha Maguindanao kun magtatrabaho an kapulisan ug kasundalohan agud maarestar an mga responsabli han krimen.
Ha pagkayana, ginkompirmar na han PNP Police Director for Operations, Andres Caro II nga naarestar na hi Maguindanao Gov. Andal Ampatuan Sr., Autonomous Region of Muslim Mindanao (ARMM) Gov. Zaldy Ampatuan, Maguindanao Vice Gov. Ahkmad Datu Ampatuan, Shariff Aguak Mayor Anwar Ampatuan, Shariff Aguak Sangguniang Bayan members Faisal Sulaik ug Kahoner Ampatuan, ug ARMM Agriculture Secretary Kaiser Usman.
Sigurado namad naw hi Remonde nga dire makakaapektar an Maguindanao han ekonomiya han nasud, turismo ug han kabug-usan nga kamurayawan. (PIA-Eastern Samar) [top]
war_Latn war_Latn war_Latn war_Latn war_Latn min_Latn war_Latn